Ahmed Burek

**Ahmed ef. Burek** (1876. – 13. juni 1948), bio je bosanskohercegovački i bošnjački prosvjetni, kulturni i javni radnik.

## Biografija 
Rođen je 1876. u Batuši kod Gornjeg Vakufa. Tu je stekao početno vjersko obrazovanje. Kasnije je došao u Sarajevo u Gazi Husrev-begovu medresu, gdje je slušao predavanja Mehmeda 
 Muftića. Uz učenje u medresi, pohađa i nastavu u *Dar-l-mualliminu*. Nakon diplomiranja odlazi u Istanbul, gdje nastavlja studije kod Saliha Denizlije. Idžazet (diplomu) dobio je od Denizlije 1904/1905.

Nakon povratka iz Istanbula, predavao je u medresi Dar-l-muallimin, Merhemića i Ismaila Misrijoj (Atmejdanskoj) medresi. Godine 1910. postavljen je za vjeroučitelja u Velikoj gimnaziji u Sarajevu, gdje ostaje do 1921, kada je premješten za profesora na Šerijatskoj pravosudnoj školi. Godine 1915. položio je profesorski ispit pred posebnom komisijom koja je postojala pri Ulema-medžlisu. Predsjednik komisije je bio reis-ul-ulema Džemaludin Čaušević. U međuvremenu, nekoliko godina je predavao vjeronauku i u Učiteljskoj školi, kao što je honorarno predavao i u Šerijatskoj sudijskoj školi u periodima 1915. i 1918-1921. Kao profesor u Šerijatskoj školi za sudije radio je do kraja 1925.

Odlukom Ulema-medžlisa u Sarajevu od 4. septembra 1924. postavljen jeza prvog muderrisa (profesora) Gazi Husrev-begove medrese, a počeo je da predaje tek početkom 1926. Godine 1938. postao je upravnik medrese. Ostao je kao prvi muderris i administrator do l. novembra 1947, kada je penzionisan. Na višem kursu Gazi Husrev-begove medrese, koji je postojao u školskim godinama 1930-1931. i 1931-1932. (četiri semestra), bio je rektor i glavni predavač. Od 1938. do 1945. honorarno je predavao akaid (dogmatika i apologetika) i hadis na Višoj islamskoj školi šerijata i teologije.

Dugi niz godina, prije i poslije podne namaza, predavao je tefsir za širi krug slušalaca u prostorijama medrese, prevodeći i tumačeći Nesefijin *Envara-t-tensil* i Buharijin *Sahih*. U uskom krugu prijatelja preveo je i interpretirao djelo ''I'jazu-l-Kur'an* istaknutog egipatskog učenjaka i pisca Ahmeda Rafije. Poznato lingvističko djelo *Eš-Šafi Ibu Hadžiba* preveo je i interpretirao Šaćiru Sikiriću, Omeru Mušiću i Abdulahu Derviševiću. Fejzulah Hadžibajrić je prije Ahmeda Bureka položio potreban materijal iz tefsira, hadisa i Usuli fikha (osnove i filozofije šerijatskog prava), zbog čega je 1944. dobio uobičajenu diplomu (idžazetnama).

Sa 35 godina Burek je izabran u prvu hodžinsku izbornu kuriju. Kurija je birala reisul-ulemu i članove Ulema-medžlisa u Sarajevu. Ahmed  Burek je 1914. sa nepunih četrdeset godina bio kandidat za muftiju banjalučkog, a 1938, prilikom izbora za reisu-l-ulemu, bio je drugi kandidat za najviše vjersko mjesto među Bošnjacima, prema broju dobijenih glasova.

Kada je 1912. osnovano Udruženje bosanskih učenjaka, Burek je izabran u njen prvi glavni odbor. U EI-Hidaji, naučnoj organizaciji Kraljevine Jugoslavije, biran je ili u Radni odbor ili u Sud časti na više godina. Nekoliko godina je bio član uredništva lista El-Hidaje. Zapažen je i njegov rad u Muslimanskom antialkoholnom društvu *Trezvenost'' u Sarajevu.

Kao već zapaženi i priznati stručnjak, učestvovao je u radu islamskih prosvjetnih istraživanja 1911-1912. i 1921-1922. Izabran je u radnu grupu koja je izradila plan i program vjeronauke u srednjim i stručnim školama u Bosna i Hercegovina. Također je konsultovan prilikom kreiranja programa za osnovno obrazovanje.

Jedan je od potpisnika Sarajevske rezolucije kojom se osuđuju ustaški ratni zločini i protjerivanje Srba, Jevreja, Roma i drugih ljudi iz Bosne i Hercegovine. Ova rezolucija je 12. oktobra 1941. javno proglašena uz podršku 108 istaknutih sarajevskih muslimana.

Umro je 13. juna 1948. u Sarajevu.

## Reference
#### Izvori
* 

Kategorija:Rođeni 1876.
Kategorija:Umrli 1948.
Kategorija:Biografije, Gornji Vakuf-Uskoplje
Kategorija:Imami
Kategorija:Bosanskohercegovački aktivisti